《右臂作痛弥月歌以起之》
清代·张佩纶

不挽九石弓，不抚七弦桐。三年曲肱枕北风，天生此手竟何用。

曲为拘挛橶挶百患来攻。霜蹄小蹶不腾踔，病翅欲舞怜氋氃。

臂化为鸡窗下语，谓此神佑非天穷。先生一抵掌，屈横能为纵。

入门俯坐客，尘毛奋掷谈辨雄。但令贵戚相敛避，自揽六辔孤乘骢。

焉知千夫指争集，短狐暗射沙濛濛。鬼薪折掇白粲春，百金无药龟隆冬。

茫然四顾一摇手不得，犹且终宵运笔撰说丛。及今小休息，一节偶罢全体充。

酌以忘忧酒，导以灵寿筇。支离或免役，优游归作新丰翁，不然时来折臂犹三公。

我闻强起忽狂笑，士能截腕难偻躬。长揖将军信兀傲，木材接续今更难为恭。

焉能仆仆走秦楚，苦以小体撄心胸。君不见张侯矢贯肘，枹鼓严军容。

国人耳目属却克，谁知流血轮殷红。又不见子公凌寒出西域，谷永耿育讼其功。

可怜两臂不信诎，颓唐卧守边亭烽。人生何者非遭逢。

吁嗟乎！善射射难封，善书书不工。柳生冥伯岂必意蹶蹶，静玩物化神行空。

无官何待托风痹，蠲疴不饵千年松。公等诚不能案摩析枝为长者，吾能挟山超海独障狂澜东。

作者简介：（1848—1903）直隶丰润人，字幼樵，一字绳庵，又字篑斋。同治十年进士，擢侍讲。光绪间官侍讲学士，署左都副御史。以纠弹大臣名著一时。中法战争期间会办福建军务，马尾之役，以戒备不严，舰队、船厂被毁，乃逃避乡间。褫职戍边。后释还，入李鸿章幕。佐办庚子议和。旋称疾不出。有《涧于集》、《涧于日记》。